**Szakmai beszámoló**

**(Mike Gábor)**

**2025.03.24.**
Az utazás napján a szállás elfoglalása és környezetének feltérképezése történt meg. A nap további részében szabadprogram keretében a hotel wellness részlegét használtuk, de a dimbes-dombos környék is nagyon vonzó volt, úgyhogy nyakamba vettük a lábunkat és kilométereket barangoltunk a környéken.

**2025.03.25.**
A Lendvai Kétnyelvű Középiskolában tettünk látogatást, ahol részletes betekintést kaptunk a szlovén szakmai oktatási rendszer működésébe. A Lendvai Kétnyelvű Középiskola a különleges helyzetű és szerepű iskola Szlovéniában, hiszen az országban ez az egyetlen kétnyelvű iskola van. Mindez igen pozitívan hat a murántúli magyarság és a szlovén emberek együttélésének mindennapjaira, több szempontból is. Az iskolában nem csak magyarajkú, hanem szlovén tanulók is tanulnak, az utóbbiak második nyelvként tanulják a magyar nyelvet. A diákok szlovén és magyar nyelven sajátítják el a tantárgyakat, a tanítási nyelvet maguk határozzák meg, de akár egy tanórán belül is váltanak nyelvet, ha a helyzet úgy kívánja. Az igazgatóhelyettes köszöntője után kisfilmet néztünk az intézményről, majd bejártuk az iskolát és a tanműhelyeket. A program során lehetőségünk volt kérdéseket feltenni az oktatás menetéről. Délután a lendvai vár kiállításait és egy rövidfilmet tekintettünk meg Lendva múltjáról, jelenéről és esetleges jövőjéről.

**2025.03.26.**
Délelőtt a Virs d.o.o. cégnél jártunk, ahol bemutatták a vállalat hegesztéssel és fémmegmunkálással kapcsolatos tevékenységét. A látogatás során gyárlátogatást tettünk, melynek során a robotprogramozást is kipróbálhattunk. Számomra nagyon érdekes volt valamennyi üzemi helyszín. A gyáripar megszokott jellegzetességeitől eltérően tevékenykedik a piacon a Virs d.o.o. Nem alapanyagfeldolgozás, nem pedig félkésztermékgyártás folyik, hanem a késztermékgyártás egy különleges formája. Lényegében jó minőséget produkáló késztermékbeszállítók eszközeit alkalmazzák, mely már eleve garantálhatja a kiváló minőséget, majd olyan gyártórendszereket terveznek és gyártanak, melyek speciálisan szolgálják ki a hegesztéssel foglalkozó cégek igényeit. A fő profil a hegesztőcellák létrehozása. Hegesztőberendezésekkel, robotkarokkal létrehozott munkakörnyezetet egyedileg szerszámozzák fel, majd látják el a szükséges informatikai kiszolgálással, rendszerkövetési szolgáltatással (szerviz, karbantartás, módosítások).

A Délután a Bukovinško tóhoz látogattunk (Bakónaki-tó) és az azt körül ölelő – gyógyító energiapontokkal teli – erdőbe. Külön „ékszerdoboza” az erdőnek a Szent Vid kápolna, a gyógyító pontok közepén..

**2025.03.27.**
Délelőtt az alsómaráci Terme 3000 hotelbe látogattunk, ahol angol nyelvű idegenvezetés során megismerhettük a hotel infrastruktúráját és működését. Délután a Therme Hotel Lendava főépületét jártuk be, ahol különös figyelmet fordítottunk a wellness gépészeti rendszereire. Számomra ez utóbbi volt érdekesebb, talán a szakmai érintettség miatt.

**2025.03.28.**
Egész napos kiránduláson vettünk részt a Bledi-tónál. Igen hosszú túrára volt lehetőségünk a glaciális és tektonikus eredetű festői tájon, a Júliai-Alpokban, meglátogatva a bledi várat, valamint körbesétálva a tavat. A szállásra történő visszautazás kicsit hosszúnak tűnt, de élményekben gazdagon érkeztünk meg.

**2025.03.29.**
Maribor városába látogattunk, ahol városnézés a program központi eleme. Délután a lendvai Škafar Renault autószalont és szervizt kerestük fel, ahol bemutatót láttunk a cég működéséről. A délutáni program az 54 méter magas Vinarium-kilátótorony meglátogatása volt, a környék egyik 302 méter magas dombjának tetején. A kilátás különleges élményt nyújtott, hiszen Szlovénia keleti csücskében három ország területére láthatunk rá: Szlovénia mellett Magyarországra, és Horvátországra, de ha az idő engedte volna, akkor még Ausztriára is kitekinthettünk volna.

**2025.03.30.**
Ezen a napon utaztunk haza. Gyorsan, élménydúsan érkeztünk haza.

*Kaposvár, 2025.04.02.*

*Mike Gábor*